Document ID: 32012R1059

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1059/2012 ΤΗΣ ΕΠΙΤΡΟΠΉΣ της 12ης Νοεμβρίου 2012 για την τροποποίηση του κανονισμού (ΕΚ) αριθ. 412/2008 όσον αφορά τη διαίρεση σε υποπεριόδους εισαγωγικής δασμολογικής ποσόστωσης για κατεψυγμένο βόειο κρέας που προορίζεται για μεταποίηση Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 144 παράγραφος 1, σε συνδυασμό με το άρθρο 4, Εκτιμώντας τα ακόλουθα: (1) Ο κανονισμός (ΕΚ) αριθ. 412/2008 της Επιτροπής (2) άνοιξε ετήσια δασμολογική ποσόστωση εισαγωγής κατεψυγμένου βοείου κρέατος που προορίζεται για μεταποίηση για την περίοδο από 1ης Ιουλίου έως 30 Ιουνίου του επόμενου έτους. (2) Από τις πρόσφατες εξελίξεις στην παγκόσμια αγορά βοείου κρέατος και συγκεκριμένα τη σημαντική αύξηση των παγκόσμιων τιμών και τη μεγαλύτερη αστάθεια λόγω της αύξησης της παγκόσμιας ζήτησης βοείου κρέατος, προέκυψε ότι η δυνατότητα να υποβάλλεται αίτηση για δικαιώματα εισαγωγής μόνο μία φορά ανά έτος μπορεί να δημιουργήσει ορισμένες εμπορικές δυσκολίες στους μεταποιητές. Οι μεταποιητές δεν μπορούν να προσαρμόσουν τις εισαγωγικές τους ανάγκες στη μεταβαλλόμενη κατάσταση της αγοράς, εάν οφείλουν να υποβάλλουν αίτηση για δικαιώματα εισαγωγής στην αρχή της ετήσιας περιόδου ποσόστωσης. Αυτό έχει ως συνέπεια την απώλεια για ορισμένους από αυτούς της εγγύησης που έχει συσταθεί κατά την υποβολή της αίτησης για δικαιώματα εισαγωγής. (3) Η παροχή στους μεταποιητές της δυνατότητας να υποβάλλουν αίτηση για δικαιώματα εισαγωγής σε τριμηνιαία βάση αντί για μία φορά ετησίως αναμένεται να τους βοηθήσει να προγραμματίζουν τις εισαγωγές τους βραχυπρόθεσμα και να μπορούν να αντιδρούν καλύτερα στις ταχείες αλλαγές της παγκόσμιας αγοράς βοείου κρέατος. (4) Ως εκ τούτου, ο κανονισμός (ΕΚ) αριθ. 412/2008 θα πρέπει να τροποποιηθεί αναλόγως. (5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 412/2008 τροποποιείται ως εξής: 1) Το άρθρο 1 αντικαθίσταται από το ακόλουθο κείμενο: «Άρθρο 1 1. Ανοίγεται εισαγωγική δασμολογική ποσόστωση 63 703 τόνων κρέατος, ισοδυνάμου με κατεψυγμένο βόειο κρέας με κόκαλα που υπάγεται στους κωδικούς ΣΟ 0202 20 30, 0202 30 10, 0202 30 50, 0202 30 90 ή 0206 29 91 και προορίζεται για μεταποίηση στην Ένωση (στο εξής “ποσόστωση”) κάθε έτος για την περίοδο από 1ης Ιουλίου έως 30 Ιουνίου του επόμενου έτους (στο εξής “περίοδος δασμολογικής ποσόστωσης εισαγωγής”), σύμφωνα με τους όρους που καθορίζονται στον παρόντα κανονισμό. 2. Η περίοδος δασμολογικής ποσόστωσης εισαγωγής που αναφέρεται στην παράγραφο 1 διαιρείται στις ακόλουθες τέσσερις υποπεριόδους: α) από 1η Ιουλίου έως 30 Σεπτεμβρίου· β) από 1η Οκτωβρίου έως 31 Δεκεμβρίου· γ) από 1η Ιανουαρίου έως 31 Μαρτίου· δ) από 1η Απριλίου έως 30 Ιουνίου.». 2) Το άρθρο 6 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Οι αιτήσεις δικαιωμάτων εισαγωγής για την παραγωγή προϊόντων Α ή προϊόντων Β υποβάλλονται κατά τις πρώτες επτά ημέρες του μήνα που προηγείται κάθε υποπεριόδου, η οποία αναφέρεται στο άρθρο 1 παράγραφος 2, και οπωσδήποτε το αργότερο στις 13:00 ώρα Βρυξελλών, την αντίστοιχη έβδομη ημέρα.». β) Η παράγραφος 4 αντικαθίσταται από το ακόλουθο κείμενο: «4. Το αργότερο στις 13:00 ώρα Βρυξελλών, τη 14η ημέρα του μήνα υποβολής των αιτήσεων σύμφωνα με την παράγραφο 1, τα κράτη μέλη κοινοποιούν στην Επιτροπή τις συνολικές ποσότητες που έχουν ζητηθεί για καθεμία από τις δύο κατηγορίες προϊόντων, εκφραζόμενες σε χιλιόγραμμα ισοδυνάμου κρέατος με κόκαλα, όσον αφορά τη σχετική υποπερίοδο.». 3) Το άρθρο 7 αντικαθίσταται από το ακόλουθο κείμενο: «Άρθρο 7 1. Τα δικαιώματα εισαγωγής χορηγούνται από την 23η ημέρα του μήνα υποβολής των αιτήσεων σύμφωνα με το άρθρο 6 παράγραφος 1 και το αργότερο την τελευταία ημέρα του εν λόγω μήνα. Τα δικαιώματα εισαγωγής ισχύουν από την πρώτη ημέρα της υποπεριόδου για την οποία έχει υποβληθεί αίτηση και μέχρι την 30ή Ιουνίου της σχετικής περιόδου δασμολογικής ποσόστωσης εισαγωγής. 2. Εάν η εφαρμογή του συντελεστή κατανομής που αναφέρεται στο άρθρο 7 παράγραφος 2 του κανονισμού (ΕΚ) αριθ. 1301/2006 έχει ως αποτέλεσμα τη χορήγηση λιγότερων δικαιωμάτων εισαγωγής από εκείνα για τα οποία υποβλήθηκαν αιτήσεις, η εγγύηση που έχει συσταθεί σύμφωνα με το άρθρο 6 παράγραφος 3 του παρόντος κανονισμού αποδεσμεύεται αμελλητί κατ’ αναλογία. 3. Η Επιτροπή αναστέλλει την υποβολή αιτήσεων για δικαιώματα εισαγωγής μέχρι το τέλος της περιόδου δασμολογικής ποσόστωσης εισαγωγής για τους αύξοντες αριθμούς για τους οποίους έχουν εξαντληθεί οι διαθέσιμες ποσότητες.». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Δεκεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος Βρυξέλλες, 12 Νοεμβρίου 2012.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
1258
614
4416
2737

EuroVoc IDs (Expanded): 2519
1258
614
4416
2737

Dataset Source: meu

Split: test